Suja Misu
Suja Misu (port. Rio Suiá-Miçu, Rio Suiá-Missu) – upė Brazilijoje, Mato Groso valstijoje; dešinysis Šingu intakas (Amazonės baseinas). Prasideda Ronkadoro kalnuose, į vakarus nuo Ribeiraun Kaskaleiros. Teka į šiaurę, žemupyje į šiaurės vakarus per Brazilijos plokščiakalnį. Vaga labai vingiuota. Įteka į Šingu piečiau Diauaruno kaimo. Didžiausias intakas – Paranaiba (kairysis). Baseinas retai apgyvendintas, daugiausia indėnų. Žemupyje teka per Vavi indėnų teritoriją, Šingu nacionalinį parką.